**409**

Нa основу члана 26. став 8. и члана 29. став 3. Закона о пољопривреди и руралном развоју („Службени гласник РС”, бр. 41/09, 10/13 – др. закон и 101/16),

Министар пољопривреде, шумарства и водопривреде доноси

**ПРАВИЛНИК**

**о изменама и допуни Правилника о упису у Регистар пољоприврeдних газдинстава и обнови регистрације, као и о условима за пасиван статус пољопривредног газдинства**

Члан 1.

У Правилнику о упису у Регистар пољоприврeдних газдинстава и обнови регистрације, као и о условима за пасиван статус пољопривредног газдинства („Службени гласник РСˮ, бр. 17/13, 102/15, 6/16, 46/17, 44/18 – др. закон и 102/18), члан 13. мења се и гласи:

„Члан 13.

Ако након уписа у Регистар дође до промене уписаних података који се односе на земљишни фонд, основ коришћења земљишта или фонд животиња, носилац породичног пољопривредног газдинства, односно овлашћено лице у пољопривредном газдинству врши обнову регистрације ових података у Регистру у року од 30 дана од дана настанка промене.

У обнови регистрације, Управи се достављају сви подаци који су промењени у односу на стање у Регистру, а обавезно се достављају подаци о:

1) врсти пољопривредних култура и површинама под пољопривредним културама;

2) врсти животиња и броју газдинства (ХИД) на којима се животиње држе или узгајају;

3) промени земљишног поседа и основа коришћења земљишта (катастарска величина и катастарска култура, власништво, закуп и сл.).

При обнови регистрације пољопривредно газдинство које се бави прерадом пољопривредних производа и/или непољопривредним активностима не доставља податке из става 2. тач. 1) и 2) овог члана, осим у случају када се то лице истовремено бави и пољопривредном производњом.

Обнова регистрације ради утврђивања пријављених површина за које се могу остварити основни подстицаји у складу са законом који уређује подстицаје у пољопривреди и руралном развоју за наредну календарску годину, врши се до 30. септембра текуће године.ˮ

Члан 2.

Назив члана 14. и члан 14. мењају се и гласе:

„Промена статусних података

Члан 14.

Ако након уписа у Регистар дође до промене статусних података уписаних у Регистар, промена ових података у Регистру врши се у року од 30 дана од дана настанка промене, и то за:

1) породично пољопривредно газдинство – промена података која се односи на:

(1) носиоца породичног пољопривредног газдинства,

(2) број чланова породичног пољопривредног газдинства,

(3) пребивалиште носиоца породичног пољопривредног газдинства,

(4) број посебног – наменског рачуна, односно име пословне банке код које се води рачун;

2) пољопривредно газдинство – промена података која се односи на:

(1) статус правног лица, односно предузетника и овлашћеног лица у правном лицу које је уписано у Регистар,

(2) седиште, односно пребивалиште,

(3) број посебног – наменског рачуна, односно име пословне банке код које се води рачун,

(4) делатности у Агенцији за привредне регистре.ˮ

Члан 3.

Члан 14а брише се.

Члан 4.

У члану 15. став 2. тачка 2) запета и речи: „односно обнову регистрацијеˮ замењују се речима: „у Регистарˮ.

У тачки 4) после речи: „променуˮ додаје се реч: „статуснихˮ.

Члан 5.

У члану 16. став 1. мења се и гласи:

„У случају из члана 15. став 2. тач. 2) и 3) овог правилника, пасивни статус се одређује аутоматски, престанком неког од услова за упис у Регистар, односно даном доспећа преузетих обавеза, о чему се пољопривредном газдинству доставља обавештење.ˮ

У ставу 2. речи: „члана 15. став 2. тач. 4) и 5)ˮ замењују се речима: „члана 15. став 2. тач. 1), 4) и 5)ˮ.

Члан 6.

У члану 17. став 1. тачка 1) мења се и гласи:

„1) једну годину од доношења решења о одређивању пасивног статуса у случају из члана 15. став 2. тачка 1) овог правилника;ˮ.

У тачки 2) запета и речи: „односно обнову регистрацијеˮ замењују се речима: „у Регистарˮ.

Члан 7.

Прилог 3 – Образац за упис, обнову регистрације и пријаву промене података пољопривредног газдинства у Регистру пољопривредних газдинстава – земљишни фонд и биљне културе, који је одштампан уз Правилник о упису у Регистар пољоприврeдних газдинстава и обнови регистрације, као и о условима за пасиван статус пољопривредног газдинства („Службени гласник РСˮ, бр. 17/13, 102/15, 6/16, 46/17, 44/18 – др. закон и 102/18) и чини његов саставни део замењује се новим Прилогом 3 – Образац за упис, обнову регистрације и пријаву промене статусних података пољопривредног газдинства у Регистру пољопривредних газдинстава – земљишни фонд и биљне културе, који је одштампан уз овај правилник и чини његов саставни део.

Члан 8.

Овај правилник ступа на снагу наредног дана од дана објављивања у „Службеном гласнику Републике Србијеˮ.

Број 110-00-109/2017-09

У Београду, 28. јануара 2019. године

Министар,

**Бранислав Недимовић,** с.р.



